**Talajterhelés GY.I.K.**

Az ügyintézés megkönnyítése érdekében összeválogattunk ügyfeleinknek gyakran ismételt kérdéseket, melyek segítséget nyújtanak a talajterhelési díj bevallásban.

**Kinek kell talajterhelési bevallást benyújtania?**

A bevallást annak kell megtennie, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz.

**Hol találom a bevalláshoz megfelelő nyomtatványt?**

Talajterhelési díj bevallás nyomtatvány, letölthető a:

http://www.pmh.szentendre.hu/download/25861/file/09\_talajterhelesi\_dij\_bevallas\_2013rol.doc

Nyomtatott formában a Városi Ügyfélszolgálaton (2000 Szentendre, Duna korzó 25. 1.em.), vagy az ügyfélfogadási időben az Adóiroda 5-ös szobájában (2000 Szentendre, Városház tér 3.) átvehető.

**Milyen egyéb papírokat kell csatolnom a bevalláshoz?**

A talajterhelési díj alapja csökkenthető azzal a számlákkal igazolt mennyiséggel, amelyet a kibocsátó szennyvíztárolójából, olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja.

**Mit kell feltüntetni a talajterhelési díj bevalláson?**

* személyes adatok
* a díjfizetéssel érintett ingatlan címe és helyrajzi száma
* a tárgyévben felhasznált vízmennyiség

**Melyik az a dátum, ameddig meg kell tennem a bevallást?**

Minden év március 31-ig, és egyben ez a fizetési határidő is.

**Mennyit kell fizetnem?**

Az összeg a törvény aktuális változása szerint 2012. február 1-jétől a korábbi díj tízszeresére emelkedett, ez Szentendrén havonta köbméterenként 3600 Ft-ot jelent.

**Csőtörés vagy meghibásodás esetén elszivárgott vízre van-e mentesség?**

Igen, ha hivatalos dokumentummal igazolják.

**Mi történik akkor, ha elmulasztom beadni a talajterhelési bevallást?**

Amennyiben elmulasztották, akkor eredménytelen felszólítás után mulasztási bírság kiszabására kerül sor.